汝癭和王仲儀
作者：王安石
朝代：宋

paragraphs: 汝水出山險，汝民多病癭。
或如鳥粻滿，或若猿嗛並。
女慚高掩襟，男大闊裁領。
飲水疑注壺，吐詞侔有梗。
樗里既已聞，杜預亦不幸。
秦人號智囊，吳瓠掛狗頸。
𦢏𩲞常柱頤，伶仃安及脛。
祗欲仰問天，無由俯窺井。
挾带歲月深，冒犯風霜冷。
厭惡雖自知，剖割且誰肯。
不惟羞把鏡，仍亦愁弔影。
內療煩羊靨，外砭廢針穎。
在木曰楠榴，刳之可曰皿。
此誠無所用，既有何能屏。
膨脝厠元首，臃腫異臚頂。
難將面目施，可與胞胎逞。
賢哉臨汝守，世德調金鼎。
珉俗雖醜乖，教令日修整。
風土恐隨改，晨昏憂慮省。
儻欲覲慈顔，名城不難請。